Венер Сәлимов иң якын кешесенә багышлап җыр яздырган

	Татар эстрадасы җырчысы Венер Сәлимов газиз әнисе истәлегенә тирән эчтәлекле җыр яздырган. Мәгълүм булганча, Венерның әнисе Алмазия ханым узган елның август аенда вафат булды.	 – Әниемә багышлап җыр башкарырга теләгәч, Гөлфия Шакирова белән Илназ Баһ әни турында матур җыр иҗат итте. Репертуарымда дәртле җырлар өстенлек итсә дә, яңа иҗат җимешебез бераз моңсурак, ямансурак килеп чыкты. Аны тамашачылар яңа концерт программасында ишетә алачак, – дип сөйләде Intertat.ru хәбәрчесенә Венер Сәлимов.

Хәзерге вакытта Венер һәм аның иҗатташ дусты ИлГәрәй яңа сезонга әзерлек белән мәшгуль. Билгеле булганча, бу ике җырчы уртак концерт тәкъдим итә. «Яңа идеяләр кертеп үзенчәлекле сценарий язарга телибез. Сер түгел, тамашачыны гади концерт белән генә шаккаттырып булмый, шуңа күрә программаны тагын да кызыклырак итәргә, яңа җырлар белән баетырга исәп», – диде җырчы. 
	Эльвира ШАКИРОВА	
Интертат.ру

	№ --- | 11.01.2017	


